—

Cu scopul de a include trei soiuri noi și de a extinde protecția pentru a include și orezul brun, următorul paragraf din secțiunile Descrierea produsului din caietul de sarcini (secțiunea B) și din documentul unic (punctul 3.2): „Orez alb din soiurile «Bahía», «Tebre», «Gleva», «Fonsa», «Bomba» și «Montsianell» din specia Oryza sativa L., în conformitate cu standardul de comercializare «categoria extra».” se înlocuiește cu: „Orez alb și brun din soiurile «Bahía», «Tebre», «Gleva», «Fonsa», «Bomba», «Montsianell», «JSendra», «Guara» și «Olesa» din specia Oryza sativa L., cultivat prin metode agricole convenționale sau ecologice (sau alte sisteme de producție sustenabile recunoscute de administrație). Orezul alb trebuie să fie conform cu standardul de comercializare «categoria extra», iar orezul brun (adică «orezul decorticat») trebuie să fie conform cu singurul standard de comercializare în vigoare pentru orezul brun.” În urma includerii acestor trei noi soiuri de orez, a fost necesară, de asemenea, adaptarea altor pasaje din secțiunile Descrierea produsului (secțiunea B din caietul de sarcini și punctul 3.2 din documentul unic). Următorul text: „Soiurile «Bahía», «Tebre», «Fonsa», «Montsianell» și «Gleva» prezintă caracteristici foarte similare. Deși pot exista variații minore în ceea ce privește modul în care sunt cultivate, nu există diferențe majore în ceea ce privește produsul final.” se înlocuiește cu: „Toate soiurile care beneficiază de această DOP aparțin subspeciei japonica. Practic, toate soiurile («Bahía», «Tebre», «Fonsa», «Montsianell», «Gleva», «JSendra» și «Guara») au caracteristici foarte asemănătoare. Deși pot exista variații minore în ceea ce privește modul în care sunt cultivate, nu există diferențe majore în ceea ce privește produsul final.” Următorul text: „Deși soiul «Bomba» prezintă caracteristici care îl disting de celelalte soiuri atât în ceea ce privește modul în care este cultivat, cât și orezul în sine, acesta a fost inclus în caietul de sarcini al produsului datorită calității sale și pentru că este tradițional în zona deltei fluviului Ebru.” se înlocuiește cu: „Deși soiul «Bomba» prezintă caracteristici care îl disting de celelalte soiuri atât în ceea ce privește modul în care este cultivat, cât și orezul în sine, acesta a fost inclus în caietul de sarcini al produsului datorită calității sale și pentru că este tradițional în zona deltei fluviului Ebru. Boabele crude din soiul «Olesa» au un aspect foarte diferit de cel al boabelor din celelalte soiuri care beneficiază de DOP, însă acest soi, care provine, de asemenea, din aria geografică delimitată, produce rezultate similare în bucătărie cu soiul «Bomba».” Următorul text: „Aceste soiuri au o concentrație ridicată de amidon în centrul bobului, ceea ce le conferă un miez alb, asemănător cretei, descris în limba spaniolă ca «perlado» sau «perlat». Acest lucru permite orezului să absoarbă aromele și culorile celorlalte ingrediente utilizate într-o rețetă în timpul fierberii.” se înlocuiește cu: „Aceste soiuri au un conținut suficient de mare de amiloză pentru a permite orezului să absoarbă în mod corespunzător aromele și culorile celorlalte ingrediente dintr-o rețetă în timpul fierberii.” Următorul text: „Toate aceste soiuri sunt cunoscute pentru fierberea uniformă și boabele lor omogene. Soiurile sunt ideale pentru rețetele culinare locale cu orez din regiune, deoarece, spre deosebire de alte tipuri, cum ar fi orezul cu bob lung, acestea absorb o mare cantitate de arome.” se înlocuiește cu: „Toate soiurile sunt cunoscute pentru fierberea uniformă și boabele lor omogene după fierbere. Soiurile sunt ideale pentru rețetele culinare locale cu orez din regiune, deoarece, spre deosebire de alte tipuri, precum majoritatea soiurilor cu bob lung, acestea absorb o mare cantitate de arome. Deși «Olesa» este un soi cu bob lung, acesta produce în bucătărie rezultate similare cu celelalte soiuri care beneficiază de DOP.” Datorită includerii orezului brun, care, astfel cum se explică la Descrierea produsului (secțiunea B1, Definiția produsului, din caietul de sarcini și punctul 3.2 din documentul unic), face obiectul unui standard de comercializare diferit, a fost necesară, de asemenea, adaptarea următorului paragraf din secțiunile Descrierea produsului (secțiunea B din caietul de sarcini și punctul 3.2 din documentul unic): „La momentul expedierii în vederea comercializării, toate soiurile protejate de DOP «Arroz del Delta del Ebro» trebuie să fie conforme cu standardul de comercializare «categoria extra», iar boabele trebuie să fie sănătoase, să nu fie putrede, să nu aibă ciuperci, insecte sau paraziți. De asemenea, boabele nu trebuie să aibă mirosuri și/sau arome străine.” Se înlocuiește cu: „La momentul expedierii în vederea comercializării, toate soiurile protejate de DOP «Arroz del Delta del Ebro» trebuie să fie conforme cu standardul de comercializare relevant, iar boabele trebuie să fie sănătoase, să nu fie putrede, să nu aibă ciuperci, insecte sau paraziți. De asemenea, boabele nu trebuie să aibă mirosuri și/sau arome străine.” Motivele includerii orezului brun: Orezul brun (denumit și orez „cargo” sau „decorticat”) este cel din care se obține orezul alb – singurul tip protejat de DOP până în prezent. Orezul brun constă în boabe de orez coapte, cărora li s-au îndepărtat cojile sau pleava, lăsând stratul de tărâțe, care îi conferă orezului culoarea. Decizia de a adăuga orezul brun la tipurile care beneficiază de DOP „Arroz del Delta del Ebro” a fost luată în vederea adaptării la obiceiurile consumatorilor aflate în continuă schimbare, pentru acest tip de produs înregistrându-se o cerere din ce în ce mai mare. Motivele includerii noilor soiuri: Împreună cu soiurile deja incluse („Bahía”, „Tebre”, „Fonsa”, „Bomba”, „Montsianell” și „Gleva”), noile soiuri de orez („JSendra”, „Guara” și „Olesa”) sunt cele care se pot adapta cel mai bine la zonele umede ale deltei fluviului Ebru. Orezul fiert din aceste soiuri noi are aceleași caracteristici ca și soiurile care beneficiază deja de DOP, iar toate soiurile (vechi și noi) aparțin subspeciei japonica. „Jsendra” este un soi bine adaptat la mediu și la condițiile meteorologice predominante, în special vântul, datorită înălțimii plantelor. Este foarte rezistent la căderea boabelor, la culcarea la pământ și la arsura orezului. Fiind unul dintre soiurile semănate cel mai târziu (în prima jumătate a lunii mai), acesta se numără printre cele mai adaptabile la schimbările climatice. Caracteristicile sale sunt foarte asemănătoare cu cele ale soiurilor care beneficiază în prezent de DOP. Soiul „Guara” este, de asemenea, adaptat la mediu și la condițiile meteorologice predominante. Acesta se numără printre soiurile cele mai compatibile cu solurile nisipoase. Caracteristicile sale sunt foarte asemănătoare cu cele ale soiurilor care beneficiază în prezent de DOP. Soiul „Olesa” își are originea în delta fluviului Ebru și este bine adaptat mediului local. Ca soi cu perioada de maturare de scurtă durată, acesta poate fi cultivat în mod sustenabil, utilizându-se mai puține resurse naturale și prin intermediul unor practici agricole care respectă mediul. Este foarte rezistent la infecții fungice și la culcarea la pământ și, prin urmare, se dezvoltă bine în clima locală. Proprietățile sale culinare sunt foarte asemănătoare cu cele ale soiurilor care beneficiază deja de DOP. Modul în care diferitele soiuri de orez se adaptează la diferite tipuri de sol face obiectul cercetărilor efectuate atât în sectorul privat, cât și în cel public, prin intermediul „Estació Experimental de l’Ebre” (stația experimentală a fluviului Ebru) a Institutului catalan de cercetare și tehnologie în domeniul agroalimentar. Industria este, de asemenea, foarte conștientă de valoarea ecologică ridicată a zonei și este sensibilă la aceasta: găsirea unui echilibru între bogăția patrimoniului natural al zonei și valoarea sa socioeconomică a fost întotdeauna o prioritate de maximă importanță. Cultura de orez din delta fluviului Ebru este un exemplu al modului în care o cultură introdusă la sfârșitul secolului al XIX-lea poate avea o contribuție majoră la valoarea ridicată a unei zone ca sit natural. Prin urmare, lucrările și cercetările continuă, acestea urmărind să identifice soiuri de culturi mai sustenabile care au aceleași caracteristici ce disting soiurile existente și care se pot adapta la condițiile specifice ale deltei fluviului Ebru. Soiurile propuse pentru includere sunt remarcabile pentru: a) o mai mare rezistență la bolile fungice, în special Pyricularia oryzae, care reduce nevoia de fungicide; b) o mai mare rezistență la salinitatea solului; c) o bună dezvoltare pe soluri nisipoase, în special a soiului „Guara”; d) o mai mare adaptabilitate la variațiile cauzate de schimbările climatice; e) menținerea compatibilității agronomice și de mediu în aria delimitată. Noile soiuri se adaugă în tabelele care enumeră caracteristicile orezului din secțiunile Descrierea produsului (secțiunea B din caietul de sarcini și punctul 3.2 din documentul unic).